Прилагането на промените в ЗОП и на подзаконовите нормативни актове за насърчаване на чисти и енергийно ефективни пътни превозни средства

Със Закона за изменение и допълнение на Закона за обществените поръчки (ДВ, бр. 88/20.10.2023 г.) бяха въведени изискванията на Директива (ЕС) 2019/1161 за изменение на Директива 2009/33/ЕО за насърчаването на чисти и енергийно ефективни пътни превозни средства, в частта относно обществените поръчки. С промяната на чл. 47, ал. 5 на ЗОП се въведе задължение при доставката на определени категории превозни средства, както и при възлагане на определени видове услуги – за превози по автобусни линии, съгласно Регламент (ЕО) № 1370/2007 и тези, посочени в новото приложение №21 към чл. 47, ал. 5 на ЗОП, възложителите да поставят изисквания, съответстващи на критериите за чисти превозни средства. В новата ал. 6 са регламентирани изключенията от задължението по чл. 47, ал. 5 ЗОП.
В ЗОП е предвидено изискванията към чистите превозни средства да се определят с наредба на министъра на транспорта и съобщенията (нова ал. 8 на чл. 47). В нея са определени и превозните средства, извън посочените в чл. 47, ал. 5 и 6 ЗОП, за които възложителите също ще прилагат тези изисквания. Това са група превозни средства, за които директивата предоставя право на държавите членки да преценят дали да задължат възложителите да прилагат посочените изисквания.
Постигането на заложените цели налага определяне в законодателството ни на кръга на възложителите, за които ще се въведе задължение за осигуряване на чисти превозни средства, както и на дела на чистите превозни средства, който следва да се постигне през различните периоди. ЗОП предвижда това да се реализира с акт на Министерския съвет – ПМС.
С оглед на задълженията за своевременно уведомяване на Европейската комисия за постигнатите минимални цели в § 57 от ПЗР на ЗИД на ЗОП, е предвидено задължение за възложителите да изпратят еднократно обобщена информация до Агенцията по обществени поръчки за възложените от тях поръчки, в които има изисквания за чисти превозни средства. Периодът, за който се събират данните, е от влизане в сила на наредбата по чл. 47, ал. 8 на ЗОП до въвеждане на задължителното използване на новите образци на обявления по Регламент за изпълнение (ЕС) 2019/1780 на ЕК. След този момент възложителите ще подават информацията чрез попълване на съответния нов формуляр.
Във връзка с тези промени в ЗОП, са издадени два важни подзаконови нормативни акта:
I. ПМС №356/29.12.2023 г. (ДВ, бр. 1/02.01.2024 г.)
С цитираното ПМС, издадено на осн. чл. 47, ал. 9 от ЗОП, се определят възложителите, които са длъжни да възлагат обществени поръчки при спазване на изискванията по чл. 47, ал. 5 от ЗОП, както и делът на чистите превозни средства, спрямо общия брой на превозните средства, които са предмет на доставка или се използват за извършване на услугите по чл. 47, ал. 5 ЗОП, за отделните възложители.
В приложението към чл. 1 от ПМС №356/29.12.2023 г. минималният дял на чистите превозни средства спрямо общия дял на превозните средства, които са предмет на доставка или се използват за извършване на услугите по чл. 47, ал. 5 от ЗОП, съгласно Директива (ЕС) 2019/1161, е определен като процент за различните категории превозни средства и е приложим за два периода – до 31 декември 2025 г. и съответно от 1 януари 2026 г. до 31 декември 2030 г.
	Категория превозни средства
	До 31 декември 2025 г.
	От 1 януари 2026 г. до 31 декември 2030 г.

	Превозни средства от категория M1, M2 или N1 (леки превозни средства)
	17,6 %
	17,6 %

	Превозни средства от категория N2 и N3 (товарни автомобили)
	7 %
	8 %

	Превозни средства от категория М3 (автобуси)
	34 %
	48 %


В чл. 2 от ПМС №356/29.12.2023 г. е посочено, че посоченият минимален дял е задължителен за всички възложители:
· при възлагане на обществени поръчки за доставка на пътни превозни средства от категории M1, M2, M3, N1, N2 и N3, определени в чл. 149, ал. 1 от Закона за движението по пътищата и 
· при възлагане на обществени поръчки за извършване на услуги по чл. 47, ал. 5 от Закона за обществените поръчки. 
В чл. 2 от ПМС №356/29.12.2023 г. са определени и случаите, при които възложителите на обществените поръчки нямат задължение да постигат минималния дял на чистите превозни средства спрямо общия дял на превозните средства, които са предмет на доставка или се използват за извършване на услугите по чл. 47, ал. 5 от Закона за обществените поръчки. 
II. Наредба № Н-21/19.12.2023 г. за изискванията към чистите превозни средства (ДВ, бр. 2/05.01.2024 г.) 
В изпълнение на законовата делегация на ЗОП, министърът на транспорта и съобщенията издаде Наредба № H-21/19.12.2023 г. за изискванията към чистите превозни средства, която влезе в сила от датата на нейното обнародване в ДВ.
С нея се определят изискванията към чистите превозни средства, които се прилагат при възлагане на обществени поръчки, свързани с доставка и използване на превозни средства от определени категории. С наредбата се определят изискванията към чистите превозни средства и превозните средства с нулеви емисии. 
По същество, с наредбата се уреждат следните важни аспекти на възлагането на обществени поръчки при спазване изискванията на чл. 47, ал. 5  ЗОП:
1. В кои случаи се прилага наредбата (чл. 1)
Наредбата се прилага при възлагане на обществени поръчки за доставка на пътни превозни средства:
- от категории M1, M2, M3, N1, N2 и N3, определени в чл. 149, ал. 1 от Закона за движението по пътищата;
- превозни средства, посочени в приложение I, част А, точки 5.2 (бронирани превозни средства), 5.4 (катафалки) и 5.5 (превозни средства, достъпни за инвалидни колички) от Регламент (ЕС) 2018/858; 
- възлагане на обществени поръчки за услуги по чл. 47, ал. 5 ЗОП, при извършването на които се използват посочените превозни средства.
2. В кои случаи наредбата не се прилага (чл. 2)
Наредбата не се прилага при възлагане на обществени поръчки за следните:
· Превозни средства, посочени в член 2, параграф 2 от Регламент (ЕС) 2018/858, 
· буква „а“ (земеделски и горски превозни средства), 
· буква „б“ (дву-, три- и четириколесни превозни средства от категория L),
· буква „в“ (верижни превозни средства) и 
· буква „г“ (превозни средства, проектирани и произведени, или адаптирани за използване единствено от въоръжените сили); 
· Превозни средства, посочени в член 2, параграф 3 от Регламент (ЕС) 2018/858,
· буква „а“ (превозни средства, проектирани и произведени за употреба предимно на строителни обекти или в кариери, пристанища и летища),  
· буква „б“ (превозни средства, проектирани и произведени, или адаптирани за употреба от гражданската защита, противопожарните служби и службите, отговорни за поддържане на обществения ред), 
· буква „в“ (превозни средства, движещи се на собствен ход, проектирани и произведени специално за извършване на работа, които поради конструктивните си характеристики не са подходящи за превоз на превоз на пътници или товари и които не представляват машини, монтирани на шасито на моторно превозно средство);
· Превозни средства от категория М3, различни от превозни средства от клас I и клас A, определени съответно в чл. 149, ал. 2, т. 1 и в чл. 149, ал. 3, т. 1 от Закона за движението по пътищата;
· Превозни средства по приложение I, част А, точки 5.3 (линейки) и 5.7 (автокранове) от Регламент (ЕС) 2018/858.
Т.е. наредбата не се прилага предимно за специфични категории превозни средства и такива със специално предназначение, като линейки, пожарни автомобили, автокранове и др.. 
3. Какви изисквания се прилагат в предметния обхват на наредбата – чл. 3 и приложението към него. 
Съгласно приложението към чл. 3 от наредбата, изискванията към чистите превозни средства, които се прилагат при възлагане на обществени поръчки, се изразяват в поставени максимално допустими стойности на вредните емисии (въглероден диоксид СО2 д/Кт, брой частици PN #/km и маса на азотните оксиди NOx mg/km) за превозните средства, попадащи в предметния обхват на наредбата.
4. Какво следва да се разбира под чисти превозни средства или превозни средства с нулеви емисии – за спазването на изискванията към чистите превозни средства, които се прилагат при възлагането на обществени поръчки (чл. 4, и легалното определение на “чисто превозно средство“ в §1, т. 1 от ДР на наредбата). В наредбата се съдържат и легални дефиниции на понятията „чисто превозно средство“, „алтернативни горива“ и „биогорива“. 

